钦定古今图书集成/历象汇编/历法典/第075卷 > 唐顺之稗编 > 五星议
## 钦定古今图书集成/历象汇编/历法典/第075卷 > 唐顺之稗编 > 五星议

“岁星自商、周迄春秋之季，率百二十馀年而超一次，
至战国，其行浸急。及汉哀、平间，八十四年而超一次，
因以为常。此其与馀星异也。”姬氏出于“《威灵仰》之精，
受木行正气。岁星主农祥，后稷凭焉，故周人常阅其
禨祥而观善败。其始王也，次于鹑火，以达天鼋；及其
衰也，淫于元枵，以害乌帑。又其后也，岁星失行于上”，
而侯王不宁于下，则木纬失行之势，宜极于大运之
中，理数然也。唐开元十二年，上距西汉河平三年，七
百五十年，考其行度，犹未甚盈缩，则哀、平后不复每
岁渐差也。《春秋》僖公六年，“岁阴在卯，岁星在析木。”昭
公三十二年，亦岁阴在卯，岁星在星纪。《三统历》因以
为超一次之率，考其实，犹百二十馀年超一次。近代
诸历，以八十年齐之，或行速而用缓率，故或差三次
于古，或差三次于今。一行因为《岁星差合术》，且曰：“五
事感于中，而五行之祥应于下，五纬之变彰于上。王
者失典刑之政，则星辰之乱行；汨彝伦之叙，则天事
为之无象。当其乱行无象，又可以历纪齐乎？”故襄公
二十八年，岁在星纪，“而淫于《元枵》，至三十年始及娵
訾之口，超次而前二年守之，其馀皆此类也。”又曰：“五
星留逆伏见之数，表里盈缩之行，皆系之于时而象
之于政。不然，皇天何以阴骘下民，警悟人主哉！近代
算者昧于象，占者迷于数，睹五星失行，皆谓之历舛。
故校历必稽古记，注入气行度，上下相距，反复相求，
苟独”异常，《失行》可知矣。

一行既谓五星失行，不可以历纪齐睹，五星失行者，
亦不可归罪于历舛。犹且详为岁星差合之术，又参
校诸历五星行度数百事，其故何也？太史公之言曰：
“五星失轨度则占。”又曰：“虽有明，天子必占荧惑之所
在。”是知五星迟留伏见，足以验政治之得失，故古人
详为之法也。

五星行度，有舒有速。金水辅日而行，谓之“辅星，一岁
一周天，火曰荧惑，二岁周天，木曰岁星，岁易一次，十
二岁而周天，土曰镇星，三十岁而周天。”其盈缩也，近
日而疾，远日而迟，去日极远，势尽而留。此其大略也。